- Հասարակական խոշոր կառույցները, իմ համոզմամբ, բյուրոկրատական ճահճուտ են,- ՅՈՒՆԵՍԿՕ-ի Թատերական դեսպանի իր լիազորագիրը ստանալիս անկեղծացավ համաշխարհային հռչակ վայելող վրացի բեմադրիչ Ռոբերտ Ստուրուան:- Ասենք, անհոգի չինովնիկներն ու բյուրոկրատներն ամենուր կարող են տաքուկ բնավորվել: Բայց ոչ երբեք թատրոնում: Տասնամյակների իմ բեմական փորձով վստահեցնում եմ, որ թատրոնը կենդանի ստեղծագործություն է և չի հանդուրժում բյուրոկրատիա: Իմ իրավասությունների շրջանակներում կջանամ, իհարկե, օգտակար լինել միջազգային բեմարվեստին, չնայած չեմ պատկերացնում, թե միայնակ ի՞նչ կարող եմ անել: Համակարծիք եմ մնում շեքսպիրյան հայտնի թևավոր արտահայտության Օսկար Ուայլդի վերաձևակերպմանը. «Շեքսպիրն իրավացի էր` աշխարհը թատրոն է, բայց, Տեր Աստված, ի˜նչ ապաշնորհ դերասանախումբ ունի»: